Kotleba, Marek, poslanec NR SR (2021-10-21):
Ďakujem, ďakujem pekne za slovo, pán podpredseda. Poslanci za stranu Kotlebovci – Ľudová strana Naše Slovensko Marian Kotleba, Marek Kotleba, Rastislav Schlosár a Peter Krupa predkladajú do Národnej rady Slovenskej republiky návrh zákona, ktorým sa mení a dopĺňa zákon č. 8/2009 Z. z. o cestnej premávke a o zmene a doplnení niektorých zákonov a ktorým sa mení zákon č. 280/2006 Z. z. o povinnej základnej kvalifikácii a pravidelnom výcviku niektorých vodičov. Cieľom predkladanej novely zákona je zjednodušiť proces získania a držby vodičského oprávnenia skupiny C1. Konkrétne máme za cieľ odbremeniť žiadateľov vodičského oprávnenia skupiny C1 (jedná sa o nákladné automobily do 7 500 kg) od povinnosti robiť psychotesty, lekárske prehliadky a povinnú základnú kvalifikáciu vodičov za účelom získania alebo obnovy vodičského oprávnenia. Povinnosť absolvovania psychotestov sa netýka len nových žiadateľov o vodičské oprávnenie, ale aj vodičov, ktorí už toto oprávnenie získali. Predkladaná novela má za cieľ odbremeniť od tejto povinnosti aj existujúcich majiteľov vodičských oprávnení C1, ktorí v súčasnosti musia chodiť na opakované psychotesty, lekárske prehliadky a povinnú základnú kvalifikáciu každých päť rokov. Dôvodom predloženia tejto novely zákona je nelogickosť súčasnej právnej úpravy spojenej s vodičskými oprávneniami, ktoré zaviedla Európska únia. Psychotesty nemusí robiť držiteľ vodičského oprávnenia BE, ktorého jazdná súprava môže mať až 7 000 kilogramov. Síce daný nákladný automobil do 7 500 kilogramov uvezie teoreticky viac len o 500 kilogramov ako táto jazdná súprava skupiny BE, ale v praxi môže byť ľahší ako jazdná súprava BE a najviac je rýchlostne obmedzený na 90 kilometrov za hodinu. Je teda absurdné, aby bol vodič takéhoto automobilu šikanovaný každých päť rokov psychotestami, lekárskou prehliadkou a povinnou základnou kvalifikáciou vodiča. Nákladný automobil do 7 500 kilogramov je kratší ako jazdná súprava BE, čiže tým pádom je tento automobil stabilnejší, keďže priamo náklad si vezie na sebe alebo teda na korbe a neťahá ho za sebou na ďalšom prívese, ako je v prípade jazdnej súpravy BE. Čiže jazdná súprava BE, ktorá je vlastne súprava zložená z osobného automobilu a z prívesného vozíku, môže byť v skutočnosti ťažšia ako automobil kategórie C1. Automobily do 7 500 kilogramov využívajú na podnikanie najmä ľudia v potravinárskom priemysle na zásobovanie malých prevádzok potravinami, ako sú napríklad pečivo, mäso a mliečne výrobky. Tieto vozidlá, teda väčšia časť z nich, nie sú vyťažované na maximum. Pri momentálnom nedostatku vodičov je táto novela zákona viac než akútna. Nových, ale aj existujúcich majiteľov vodičských oprávnení skupiny C1 môže motivovať k nadobudnutiu a držbe takéhoto oprávnenia. Vodičov často odrádza zbytočná byrokracia v podobe lekárskych prehliadok, psychotestov a povinnej základnej kvalifikácii, ktoré stoja nemalé peniaze. Len počas obdobia tejto koronakrízy si neobnovilo svoje vodičské oprávnenie približne 20 000 vodičov. V budúcnosti budeme mať veľký problém s vodičmi nákladných vozidiel, môžeme to vidieť už napríklad aj v Anglicku, aj v iných štátoch Európskej únie, že s týmto je problém a takíto vodiči budú chýbať, nemajú, nemá kto voziť či už spomínané potraviny, alebo aj pohonné hmoty. V súčasnej situácii je nanajvýš potrebné týmto vodičom zo strany štátu pomôcť minimálne zjednodušením procesu získania a držby vodičského oprávnenia a súčasne ich odbremeniť od poplatku za lekárske psychologické vyšetrenie a od poplatku za povinnú základnú kvalifikáciu vodiča. Návrh zákona má pozitívny vplyv na podnikateľské prostredie a sociálne vplyvy. Návrh zákona má neutrálny vplyv na ostatné posudzované oblasti. Ďakujem pekne za pozornosť.